
Ni-P és Ni-B bevonatok tribológiai tulajdonságainak vizsgálata

Kulcsszavak: Ni-P és Ni-B bevonatok; tribológiai tulajdonságok; kopásvizsgálat
Napjainkban egyre nagyobb a kereslet a kémiai fémleválasztással előállított bevonatok iránt, mivel az ipar számos területén széles körben alkalmazzák az elektrolízis nélküli bevonatokat. Kutatásom célja az alkalmazások szempontjából fontos Ni-P és Ni-B bevonatok felületi szerkezetének és tribológiai tulajdonságainak vizsgálata.
E cél elérése érdekében a dolgozat első részében a felületvédelem és a felületkezelési eljárások fontosságát ismertettem. Bemutattam a kémiai fémleválasztást a fém- és fémmátrixú kompozit bevonatok kialakítására. Részletesen ismertettem a kémiai nikkelezés két fontos módszerét, a nátrium-hipofoszfittal és bórvegyületekkel történő redukciót, valamint a Ni-P és Ni-B bevonatok tulajdonságait. Összefoglaltam a tipikus kopási típusokat és a tipikus kopási mechanizmusok térképeit.
A dolgozat következő részében ismertetem a vizsgált próbatesteket, a bevonatok kialakításának módját és a tribológiai tulajdonságok meghatározásához használt berendezéseket, mint például az Optimol SRV5 tribométert, az Olympus DSX1000 digitális mérőmikroszkópot és a Mitutoyo MVK-H1 keménységmérő műszert.
Ezt követően az egyes bevonatok Vickers-féle mikrokeménységét a Mitutoyo MVK-H1 keménységmérő műszerrel határoztam meg. Optimol SRV5 tribométerrel kopásvizsgálatot végeztem, amelynek célja egy idő-súrlódási együttható diagram meghatározása volt, amelyből átlagos súrlódási együtthatókat lehetett kiszámítani. A kopásvizsgálat másik fontos célja az volt, hogy minden egyes próbadarabon kopásnyomokat hozzunk létre, amelyeket további tribológiai tulajdonságok meghatározására lehetett felhasználni.
Az így keletkezett kopásnyomokat egy Olympus DSX1000 digitális mérőmikroszkóppal vizsgáltam a kopási térfogatveszteség mérése és a kopásnyom geometriájának meghatározása céljából. A mérés mellett a kopási térfogatot számítással is meghatároztam hengerpalást alakú kopásnyom geometriát feltételezve, illetve a DIN 51834-1 szabvány szerint. A mért tribológiai jellemzők alapján kiszámítottam az Archard-féle és Liu-féle kopási tényezőket. A dolgozat bemutatja pásztázó elektronmikroszkópos vizsgálat alkalmazásával a bevonatok morfológiai vizsgálatára nyert eredményeket. Összehasonlítva a mérési és számítási eredményeket következtetéseket vontam le az egyes bevonattípusok tribológiai tulajdonságaira vonatkozóan.



